2 ouditeure van inkomstediens gevonnis vir korrupsie | Maroela Media
2 ouditeure van inkomstediens gevonnis vir korrupsie
Twee voormalige ouditeure van die Suid-Afrikaanse Inkomstediens (SAID) in Durban is gevonnis tot drie jaar tronkstraf vir korrupsie.
Dít volg nadat Pranesh Maharaj van La Mercy en Reuben Moodley van Newlands-Wes verlede jaar Maart op heter daad betrap is met omkoopgeld ter waarde van R100 000 in 'n bruin papierkoevert.
Sandile Memela, woordvoerder van die SAID, het gesê die twee ouditeure het erken dat hulle in Februarie verlede jaar 'n kennisgewing aan 'n bekende KwaZulu-Natalse sakeman uitgereik het om hom te verwittig van 'n dreigende oudit van die maatskappye waar hy as direkteur gedien het.
Volgens Memela het die ouditeure die sakeman tydens 'n opvolgvergadering gevra vir omkoopgeld van R200 000 om "sy belastingprobleme te laat verdwyn".
Maharaj het die sakeman dieselfde dag nog genader en gevra vir 'n voorskot van R10 000. Die sakeman het ingestem. Maharaj het egter nie vir Moodley van dié voorskot vertel nie en ook nie die geld met sy makker gedeel nie, vertel Memela.
Die sakeman het daarna die omkopery by die polisie aangemeld.
"'n Besluit is geneem om 'n polisielokval te stel ingevolge die Strafproseswet. Die sakeman het die kontant voorsien wat in twee koeverte verdeel is met R100 000 in elke koevert," verduidelik Memela.
Die sakeman het die koeverte op 2 Maart verlede jaar aan die ouditeure in die parkeerterrein van die Standard Bank in Kingsmead oorhandig waarna die polisie toegeslaan het terwyl die twee weggestap het.
Die Durbanse streekshof het Maharaj en Moodley tydens die vonnisoplegging op 9 Mei vanjaar tot nog twee jaar tronkstraf gevonnis wat voorwaardelik opgeskort is vir vyf jaar. Maharaj het aangebied om die R10 000 terug te betaal wat na regte deur die belastingbetaler aan hom oorbetaal is.
Edward Kieswetter, die nuutaangestelde kommissaris van die SAID, het die vonnis verwelkom en gesê daar is geen plek vir oneerlike werknemers in die inkomstediens nie.
SA werkloosheid vererger
Wat beteken die 2019-verkiesingsuitslae vir Suid-Afrika?
Het ek dit reg? 3jaar + 2jaar = 5jaar en dis (voorwaardelik) vir 5jaar opgeskort? Hulle gaan dus nie tronk toe gaan nie… Hoeveel ander mense het hulle so uitgebuit waarvan niemand weet nie? Dis 'n klug en 'n gekkespul!!
Dis seker hulle wat my belasting uitgewerk het dat ek duisende skuld ……. Justice !!!!
… per slot van sake is ons reeds Little India gedoop… Wat verwag julle?
Ja Xannie, Dis hoe ek dit ook verstaan. Belaglik.
Hulle is gevonnis vir drie jaar tronkstraf plus twee jaar wat vir vyf jaar opgeskort is. Twee jaar ekstra is vir vyf jaar opgeskort.